Kaptein lei met skitterende boulwerk | Netwerk24
Kaptein lei met skitterende boulwerk
Deur Patrick Prins 29 November 2018 13:03
'n Skitterende boulvertoning deur Wolseley se kaptein, Jacques Esau, was die uitstaande kenmerk in sy span se oorwinning van 57 lopies oor Mbekweni-krieketklub
Esau se toetrede tot die boulaanval met die wedstryd in daardie stadium redelik in die balans, was van deurslaggewende belang.
Mbekweni, wat die uiters haalbare teiken van 135 lopies gestel is om die wedstryd te wen, het met sy telling op 77/5 nog 'n dreigende gevaar vir Wolseley ingehou met nog baie boulbeurte tot sy beskikking.
Wolseley het 'n oorwinning van 57 lopies oor Mbekweni-krieketklub behaal.
'n Dramatiese kolfineenstorting waarin die besoekers se laaste vyf kolwers hul paaltjies verloor het sonder om lopies by die telling te voeg, het die tuisspan van 'n klinkende oorwinning verseker.
Mbekweni (77 almal uit in 28 boulbeurte) het letterlik sy kanse verspeel om Wolseley verder onder druk te plaas.
Dit was Esau wat die hart uit die besoekers se kolflys geruk het met sy indrukwekkende boulontleding van
8-0-14-6 en sy onberispelike lyn en lengte het die besoekers se kolflys soos 'n kaartehuis inmekaar laat tuimel. Slegs S. James (21) en S. Namba (15) kon met eer uit die stryd tree.
Vroeër het Wolseley ook nie juis veel indruk met die kolf gemaak nie. Sy oorversigtige benadering het hom 'n pynlik stadige 134 in 34.4 boulbeurte in die sakkie gebring. Slegs Esau (20), Bradey Klaase (18) en Ravel Prins (15) kon enige noemenswaardige bydrae met die kolf lewer. Vir Mbekweni het Lutho Mtandeki 4/35, Vuso Mangaliso 3/22 en Siya Dimaza 2/24 werklik met baie groot eer uit die stryd getree – iets waarop sy kolwers ongelukkig nie kon voortbou nie.
Hierdie Saterdag speel Wolseley gasheer vir Lanquedoc waarna die spanne 'n welkome ruskans oor die feesseisoen neem met spel wat 12 Januarie 2019 eers hervat word.